Swaar reën en vloede in Kaapstad verwag‘n Lugfoto van Kaapstad. Foto: Sharonang/Pixabay.com Die Stad Kaapstad se rampbestuursentrum het ŉ waarskuwing uitgestuur oor swaar reën oor die stad en Overberg-distrik wat moontlik tot oorstromings kan lei. Die Suid-Afrikaanse Weerdiens het die rampbestuursentrum in kennis gestel van swaar reën wat Donderdag verwag word. “Stedelike gebiede kan moontlik skade weens kitsvloede beleef en die swaar reën word van laatoggend tot in die middag verwag,” het Charlotte Powell, woordvoerder van die rampbestuursentrum, gesê. Volgens Powell kan veral informele nedersettings, paaie en laagliggende dele en brûe onder oorstromings deurloop. Die Stad Kaapstad sal op bystand wees vir enige gure weerstoestande en die publiek kan 107 van ŉ landlyn af bel of 021 480 7700 van ŉ selfoon om enige voorvalle aan te meld.